**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.06.2022, ora 08.00 – 15.06.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.06.2022, ora 07.00**

**RÂURI**

**Este în vigoare până la data de 15.06.2022, la ora 09:00, atenționarea hidrologică nr. 29-COD GALBEN, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe râurile din bazinele hidrografice Argeş, Ialomiţa şi pe cele din Dobrogea, aferente judeţelor: *ARGEŞ, BUZĂU, CONSTANŢA, DÂMBOVIŢA, GIURGIU, IALOMIŢA, ILFOV, PRAHOVA, TELEORMAN şi TULCEA*****(10 judeţe).**

**Debitele au fost în creştere** ca urmare a precipitațiilor prognozate şi propagării pe râurile din bazinele superioare ale Oltului, Argeşului şi Ialomiței şi doar prin propagare pe cursul inferior al Timişului şi cursul superior al Prutului.

Pe celelalte râuri debitele au fost relativ staționare, exceptând râurile din bazinele: Crişuri, Bega, bazinul superior al Timişului, cursul mijlociu şi inferior al Prutului şi cursurile inferioare ale râurilor: Mureş, Suceava, Moldova, Bistrița şi Trotuş, unde au fost în scădere.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-70%, mai mici (sub 30% din normalele lunare) pe râurile din bazinele hidrografice: Tur, Bistrița (afluent al Someșului Mare), Lăpuș, Crasna, Barcău, Crișul Negru, Crișul Alb, Târnave, Bistra, Moravița, Caraș, Nera, Cerna, Suceava, Putna, Râmnicu Sărat, Bârlad, în bazinul mijlociu şi inferior al Prutului, pe cursul mijlociu şi inferior al Siretului, pe cursurile inferioare ale: Moldovei, Bistriței, Trotuşului, pe cursul superior al Mureșului, precum şi pe unii afluenți ai Oltului şi Argeșului superior.

În interval au fost emise două **atenționări hidrologice** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare**, exceptând cursul superior al Prutului, unde vor fi în creştere prin propagare.

Pe râurile din bazinele hidrografice: Crișuri, Bega, Timiş şi pe cursul inferior al Mureşului debitele vor fi în scădere.

Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri de niveluri şi debite pe unele râuri mici din zonele de deal și munte, mai ales pe cele din sudul și sud-estul țării, ca urmare a precipitaţiilor prognozate, mai însemnate cantitativ, sub formă de aversă şi cu caracter torenţial.

**DUNĂRE**

**Debitul la intrarea în ţară** (secţiunea Baziaş) în intervalul 14-15.06.2022 **a fost** **în creștere, având valoarea de 4600 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în creştere.

**Debitul la intrarea în ţară** (secţiunea Baziaş) **va fi** **în creștere (4800 m3/s).**

În aval de Porțile de Fier debitele vor fi în creștere.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricţiilor.

**2.** **Situaţia meteorologică în intervalul 14.06.2022, ora 08.00 –15.06.2022, ora 06.00**

**În ţară,** vremea s-a răcit în majoritatea zonelor, astfel că valorile termice s-au situat, în marea lor majoritate, în jurul celor normale pentru această perioadă. În cea mai mare parte a Munteniei, în sudul Dobrogei, iar din datele provenite de la radarele şi sateliţii meteorologici, precum şi de la reţeaua de fulgere, izolat în estul Olteniei, instabilitatea atmosferică a fost accentuată după-amiaza și seara și s-a manifestat prin dezvoltări noroase convective, averse torențiale, descărcări electrice și intensificări de scurtă durată ale vântului. Au fost consemnate căderi de grindină -de la stațiile meteo, pe raza județelor Dâmbovița și în București, iar din surse externe pe raza județelor Prahova și Giurgiu. Cantitățile de apă au depășit local 15 l/mp și pe alocuri 30 l/mp. În rest cerul a fost variabil, cu unele înnorări și averse ziua izolat în Transilvania și la munte, iar noaptea local în sud-estul teritoriului. Vântul a prezentat local și temporar intensificări, cu rafale, în general, între 40 și 60 km/h. Temperaturile maxime s-au încadrat între 20 de grade la Rădăuți și Suceava și 31 de grade la Titu, Zimnicea, Slatina și Alexandria, iar la ora 06.00, se înregistrau 5 grade la Joseni și 21 de grade la Sulina. Dimineaţa, pe areale mici, s-a format ceață în depresiuni.

**Observaţie:** în intervalul de diagnoză au fost în vigoare 21 de mesaje pentru fenomene meteorologice periculoase imediate:

**-4 avertizări cod roșu** emise de CNPM pentru Muntenia;

**-15 avertizări cod portocaliu**, 12 emise de CNPM pentru Muntenia și 3 de SRPV Constanţa;

**-2 atenționări cod galben** emise de către SRPV Sibiu.

**La Bucureşti,** vremea a fost, în general, instabilă. Cerul a fost variabil, cu înnorări temporar accentuate în a doua parte a zilei, când s-au semnalat averse torențiale, frecvente descărcări electrice și intensificări de scurtă durată ale vântului. Înnorări au fost și la începutul nopții, când trecător a plouat. Cantitățile de apă au depășit 10...20 l/mp și izolat 30...40 l/mp, iar în unele cartiere a căzut grindină. Temperatura maximă a fost de 29 de grade la Afumați și 30 de grade la Filaret și Băneasa, iar la ora 06.00 erau 15 grade la Filaret și 16 grade la Afumați și Băneasa.

**3. Prognoza meteorologică în intervalul 15.06.2022, ora 08.00–16.06.2022, ora 8.00**

**În ţară,** vremea va fi în general frumoasă, iar regimul termic caracterizat de valori apropiate de cele normale pentru mijlocul lunii iunie. Cerul va fi variabil, cu înnorări trecătoare și ploi slabe, de scurtă durată, pe arii restrânse în zonele montane şi în sudul ţării și izolat în est și centru. Vântul va sufla slab și moderat. Temperaturile maxime se vor încadra între 21 și 29 de grade, iar cele minime între 6...8 grade în depresiuni şi 18...19 grade pe litoral. În special în zonele depresionare, în a doua parte a nopţii, vor fi condiţii de ceaţă.

**La Bucureşti** vremea va fi în general frumoasă. Cerul va fi variabil, cu unele înnorări, dar probabilitate redusă de ploaie. Vântul va sufla slab până la moderat. Temperatura maximă va fi în jur de 26 de grade, iar cea minimă de 15...16 grade, mai scăzută, spre 12 grade, în zona periurbană.

***II. CALITATEA APELOR***

**Pe râurile interioare**

**A.P.M. Brașov** revine cu informații despre poluarea râului Tărlung cu ape uzate insuficient epurate deversate prin conducta de evacuare a S.C. Denim Euro Wash S.R.L.-punct de lucru Cărpiniș, fenomen produs în data de 08.06.2022, la ora 13:45, în zona podului DJ103A, la intrarea în localitatea Tărlungeni. Poluarea s-a manifestat prin prezența spumei și un colorit albastru al apei pe o distanță de cca 20 m în aval. Nu s-a semnalat mortalitate piscicolă. Rezultatele analizelor probelor de apă prelevate de S.G.A. Brașov, atât în amonte, cât și în aval de conducta de evacuare, indică încadrarea în clasa I de calitate (foarte bună). S-a înregistrat depășirea valorii maxim admise față de cea înscrisă în Autorizația de gospodărire a apelor la indicatorul consum chimic de oxigen (CCOCr) -134,4 mg O2/l față de 125 mg O2/l. Societatea a adus la îndeplinire în termen de 24 h măsura dispusă în nota de constatare-evacuarea nămolului din bazinele de decantare și mărirea cantității de floculant din treapta chimică de epurare, astfel că în data de 09.06.2022, la ora 14:00, apa deversată în râul Tărlung era epurată corespunzător.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Prahova și G.N.M.-C.J. Prahova** informează că la data de 14.06.2022, la ora 05:10, s-a produs un incendiu la ferma de bovine a societății S.C. Pajo Holding S.R.L. din satul Cireșaru, comuna Baba Ana (Strada Principală, nr. 13). Au ars furaje pe o suprafață de 5000 mp. Echipajele I.S.U. Prahova au intervenit pentru stingerea incendiului.

**Agenţia Naţională pentru Protecţia Mediului** informează că din rezultatele analizelor efectuate în intervalul 10-13.06.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în data de 10.06.2022 la staţiile: B-11** (orașul Bragadiru, jud. Ilfov)și **DJ-2** (municipiul Craiova)**.**

1. **În domeniul solului şi vegetaţiei**

**A.P.M. Argeș** informează că în data de 14.06.2022, în jurul orei 10:00, s-a produs o poluare a 10 mp de sol (teren agricol și șanț drum petrolier) cu 5 litri de țiței și 50 l de apă de zăcământ la cca 750 m de sonda 548 Leordeni în urma coroziunii unei conducte O.M.V. Petrom. **Măsuri:** a fost oprită pomparea, se intervine pentru repararea conductei și curățarea terenului afectat.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE